KOMISJONI MÄÄRUS (EÜ) nr 52/2002,

11. jaanuar 2002,

millega muudetakse määrust (EÜ) nr 245/2001, millega kehtestatakse nõukogu määruse (EÜ) nr 1673/2000 (kiu tootmiseks kasvatatava lina ja kanepi turu ühise korralduse kohta) üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 27. juuli 2000. aasta määrust (EÜ) nr 1673/2000 lina- ja kanepituru ühise korralduse kohta,1 eriti selle artiklit 9,

ning arvestades järgmist:

1) Komisjoni 5. veebruari 2001. aasta määruse (EÜ) nr 245/2001 (millega kehtestatakse nõukogu määruse (EÜ) nr 1673/2000 (kiu tootmiseks kasvatatava lina ja kanepi turu ühise korralduse kohta) üksikasjalikud rakenduseeskirjad,2 muudetud määrusega (EÜ) nr 1093/20013) artikli 3 lõike 2 teise taandega nähakse ette, et esmatöötlejad peavad võtma kohustuse pidada igapäevast laoarvestust läbiviidud toimingute kohta. Laoarvestuse haldamise lihtsustamiseks tuleks esmatöötlejatel lubada registreerida toiminguid partiide kaupa. Selleks tuleks määratleda "partii" mõiste.

2) Konkurentsimoonutuste vältimiseks tuleks heakskiidetud esmatöötlejatel lubada kasutada rohkem kui ühte lühikese linakiu puhastajat. Pidades silmas piisava kontrolli tagamise vajadust, peaks see võimalus olema piiratud maksimaalselt kahe lühikese linakiu puhastajaga heakskiidetud esmatöötleja kohta majandusaastal.

3) Määruse (EÜ) nr 245/2001 artikliga 10 nähakse ette, et iga ettemaksu taotluse puhul tuleb esitada tagatis, mis võib teatud juhtudel tähendada, et sama majandusaastaga seotud töötlemisperioodil tuleb esitada viis erinevat tagatist. Seetõttu tuleks kõnealuse süsteemi lihtsustamiseks näha ette tagatis, mis on arvutatud toetuse teoreetilise summa alusel, millele igal esmatöötlejal on õigus, ja mis esitatakse koos esimese ettemaksu taotlusega ja mis kehtib kogu töötlemisprotsessi jooksul. Võtmaks arvesse asjaolusid, mille puhul teoreetiline toetussumma on tegelikust hinnangulisest toodangust tunduvalt erinev, tuleks liikmesriikidele näha ette võimalus tagatise summa paindlikumaks kindlaksmääramiseks, säilitades tagatise samaväärse taseme.

4) Määruse (EÜ) nr 245/2001 artikliga 17a nähakse ette sätted kanepi importimiseks. Kõnealuse artikli lõike 2 teise lõigu esimeses taandes esitatud määratlus toimingutest, mida võib teha kanepiseemnetega (v.a külvamiseks ettenähtud seemned), võib tekitada kahtlusi seoses selle tõlgendamisega. Seepärast tuleks kõnealust määratlust täpsustada.

5) Käesoleva määrusega ettenähtud meetmed on kooskõlas lina- ja kanepituru korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 245/2001 muudetakse järgmiselt.

1. Artiklit 3 muudetakse järgmiselt:

a) lõike 2 teine taane asendatakse järgmisega:

"- pidada päevade või partiide kaupa laoarvestust, mis lisatakse regulaarselt raamatupidamisele, ja säilitada lõikes 5 määratletud teavet koos kontrolli eesmärgil liikmesriikide poolt määratud täiendavate dokumentidega,";

b) lõike 4 kolmandas lõigus asendatakse tekst "ainult ühele lühikest linakiudu puhastavale ettevõttele" tekstiga "kuni kahele linakiudu puhastavale ettevõttele";

c) lõike 5 esimeses lõigus lisatakse teksti "päevade" järele tekst "või partiide";

d) lisatakse järgmine lõige 6:

"6. Partii on lina- või kanepivarte kindlaksmääratud kogus, mis nummerdatakse lõikes 1 osutatud töötlemisettevõttesse või ladustamisrajatisse saabumisel.

Partii võib olla seotud ainult ühe artiklis 5 osutatud varte ostu-müügilepingu, töötlemiskohustuse või töötlemislepinguga."

2. Artikli 10 lõige 2 asendatakse järgmisega:

"2. Ettemakseid tehakse üksnes juhul, kui artikliga 13 ettenähtud kontrollide käigus ei ole asjakohasel majandusaastal avastatud eeskirjade eiramist taotleja poolt ning kui on esitatud tagatis.

Välja arvatud asjaomaste tagatiste puhul, mis käsitlevad lühikese linakiu puhastamist lepingu alusel, on iga heakskiidetud esmatootja ja igat tüüpi kiu puhul tagatis 35 % toetusest, mis vastab käesoleva määruse artikli 8 lõike 3 esimeses lõigus osutatud korrutisest tulenevatele kiukogustele.

Liikmesriigid võivad siiski sätestada, et tagatise summa põhineb toodangu kalkulatsioonil. Sel juhul:

a) ei vabastata tagatist osaliselt ega täielikult enne toetuse määramist;

b) olenemata viiendast lõigust, ei ole tagatise summa makstava ettemaksu kogusumma suhtes väiksem kui:

- 110 % kõnealuse majandusaasta 30. aprillini,

- 75 % kõnealuse majandusaasta 1. mai ja järgneva majandusaasta 31. augusti vahel,

- 50 % kõnealusele majandusaastale järgneva aasta 1. septembri ja toetuse jääksumma maksmise kuupäeva vahel.

Lühikese linakiu puhastamisel lepingu alusel on vastav tagatis 110 %:

- toetussummast, mis vastab käesoleva määruse artikli 8 lõike 3 esimeses lõigus osutatud korrutisest tulenevatele kiukogustele, või

- kõnealuse majandusaasta kohta makstud ettemaksete kogusummast, kui liikmesriik kohaldab eespool nimetatud lõiku.

Tagatis vabastatakse toetuse andmisele järgneva kümne päeva jooksul võrdeliselt kogustega, mille puhul liikmesriik on töötlemistoetust andnud."

3. Artikli 17a lõike 2 teise lõigu esimene taane asendatakse järgmisega:

"- seisukorda viimine, mis välistab külvamiseks kasutamise,".

Artikkel 2

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 2001/02. turustusaastast.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 11. jaanuar 2002

Komisjoni nimel

komisjoni liige

Franz FISCHLER

1 EÜT L 193, 29.7.2000, lk 16.

2 EÜT L 35, 6.2.2001, lk 18.

3 EÜT L 150, 6.6.2001, lk 17.